Diari Oficial de la Generalitat Valenciana


Sumari del DOGV 3502, del 25-05-1999 (1999/4725)

ORDRE de 3 de maig de 1999, de la Conselleria d'Ocupació, Indústria i Comerç, per la qual es regulen les iniciatives locals d'ocupació i els agents d'ocupació i desenrotllament local, i s'establixen les bases reguladores de la concessió de subvencions i ajudes a eixes iniciatives locals d'ocupació i a la contractació d'agents d'ocupació i desenrotllament local.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1999/05/03/(3)/dof/vci/html**

### Dades del document

Número de DOGV
:   3502

Data del DOGV
:   25-05-1999

Secció del DOGV
:   I. DISPOSICIONS GENERALS

Número del document
:   1999/4725


Data del document
:   03-05-1999

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

 Descriptors 

:   * ajuda a l'ocupació
    * administració local
    * suport econòmic
    * ajuda pública

ORDRE de 3 de maig de 1999, de la Conselleria d'Ocupació, Indústria i Comerç, per la qual es regulen les iniciatives locals d'ocupació i els agents d'ocupació i desenrotllament local, i s'establixen les bases reguladores de la concessió de subvencions i ajudes a eixes iniciatives locals d'ocupació i a la contractació d'agents d'ocupació i desenrotllament local. [1999/4725]
  
L'Ordre del Ministeri de Treball i Afers Socials de 12 d'abril de 1994 (BOE de 4 de maig de 1994) regula les iniciatives locals d'ocupació i els agents d'ocupació i desenrotllament local, i establix les bases reguladores de la concessió de subvencions i ajudes a les dites iniciatives i a la contractació dels indicats agents.
  
El Reial Decret 2.673/1998, d'11 de desembre, sobre traspàs a la Comunitat Valenciana de la gestió realitzada per l'Institut Nacional d'Ocupació en l'àmbit del treball, l'ocupació i la formació, publicat en el Boletín Oficial del Estado de 28 de desembre de 1998, establix en el punt B, 2, a) de l'annex que es traspassen a la Generalitat Valenciana les actuacions de gestió i control, en l'àmbit de la Comunitat Valenciana de les subvencions i ajudes públiques de la política d'ocupació que atorga l'administració de l'estat a través de l'Institut Nacional d'Ocupació (INEM) entre les quals s'inclouen les subvencions que regula l'ordre mencionada en el paràgraf anterior.
  
El Decret 12/1998, del president de la Generalitat Valenciana, assigna a la Conselleria d'Ocupació, Indústria i Comerç les funcions i els servicis traspassats a la Generalitat Valenciana en matèria de treball, ocupació i formació.
  
L'article 47 del Text Refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991 establix que els consellers corresponents establiran, en el cas que no n'hi haja, i prèviament a la disposició dels crèdits, les oportunes bases reguladores de la concessió de les subvencions. En el present cas, es fa necessària una adaptació de les bases reguladores de l'Ordre de 12 d'abril de 1994 a les peculiaritats organitzatives de la Generalitat Valenciana.
  
Per això i en virtut de les facultats que m'atorguen l'article 35 de la Llei 5/1983, del Govern Valencià, i l'article 47 de la Llei d'Hisenda Pública Valenciana,
  
ORDENE
  
TÍTOL I
  
De les iniciatives locals d'ocupació i els agents
  
d'ocupació i desenrotllament local
  
Article 1. Iniciatives locals d'ocupació
  
Tindran la qualificació d'iniciativa local d'ocupació els projectes empresarials innovadors, generadors d'ocupació, que utilitzen recursos locals ociosos o infrautilitzats i que complisquen els següents requisits:
  
a) Projectes empresarials, que reunisquen condicions de viabilitat tècnica, econòmica i financera i generen llocs de treball estables.
  
b) Projectes que estiguen promoguts, participats o cofinançats per la Generalitat Valenciana o les corporacions locals.
  
c) Projectes la plantilla prevista dels quals, en constituir-se en empresa, no siga superior a vint-i-cinc treballadors.
  
d) Projectes que no procedisquen del canvi de forma jurídica d'empreses preexistents, ni estiguen participades en més d'una tercera part del seu capital per empreses de plantilla superior a vint-i-cinc treballadors.
  
Per a la qualificació i inscripció en el registre administratiu d'iniciatives locals d'ocupació, creat a l'efecte en les àrees territorials de Treball, el promotor del projecte corresponent haurà de presentar en les esmentades àrees els següents documents:
  
a) Sol·licitud de qualificació del projecte com a iniciativa local d'ocupació, amb identificació del promotor.
  
b) Certificat de l'administració pública col·laboradora, acreditativa de la participació, el cofinançament o la promoció del projecte.
  
c) Memòria explicativa de la viabilitat del projecte empresarial, en què s'especifiquen els aspectes tècnics de producció i comercialització, i també el pla d'inversions que s'ha de realitzar, amb indicació detallada de les fonts de finançament.
  
A la vista de la documentació aportada i, després de l'anàlisi prèvia d'esta, el conseller d'Ocupació, Indústria i Comerç, a proposta del director general d'Ocupació i Economia Social, dictarà resolució en el termini màxim de dos mesos sobre la qualificació o no del projecte empresarial com a iniciativa local d'ocupació i, en el primer cas, s'inscriurà l'esmentat projecte en un registre administratiu habilitat a l'efecte. Si no es dicta resolució expressa en el mencionat termini de dos mesos, es podrà entendre denegada la qualificació.
  
Article 2. Agents d'ocupació i desenrotllament local
  
Els agents d'ocupació i desenrotllament local realitzaran les següents funcions:
  
a) Prospecció de recursos ociosos o infrautilitzats, de projectes empresarials i iniciatives locals d'ocupació.
  
b) Difusió i estímul de les potencials oportunitats de creació d'activitat entre desocupats, promotors, emprenedors i institucions col·laboradores.
  
c) Acompanyament tècnic en la iniciació de projectes empresarials per a la seua consolidació en empreses generadores de noves ocupacions.
  
TÍTOL II
  
De les ajudes i subvencions públiques
  
Article 3. Objecte i beneficiaris de les subvencions i ajudes
  
a) Les subvencions i ajudes a projectes qualificats com a iniciatives locals d'ocupació previstes en la present ordre, tenen com a objecte promoure i impulsar, aquells projectes empresarials que generen ocupació estable. La creació d'empreses resultants dels dits projectes, implicarà la utilització de recursos ociosos a la localitat o comarca on s'hagen d'instal·lar i que suposen un esforç innovador i estimulant de l'activitat econòmica i de l'ocupació al territori on es constituïsquen.
  
Podran ser beneficiàries d'estes ajudes i subvencions aquelles empreses que, sota qualsevol forma jurídica, es constituïsquen com a tals en un termini no superior a un any des que el projecte empresarial va ser qualificat com a iniciativa local d'ocupació.
  
b) Les ajudes i subvencions, igualment, tenen com a objecte finançar la contractació per les corporacions locals d'agents d'ocupació i desenrotllament local, que desenrotllen, promoguen o assessoren iniciatives locals d'ocupació.
  
Podran, així mateix, ser beneficiaris d'estes ajudes i subvencions les corporacions locals que contracten agents d'ocupació i desenrotllament local.
  
Article 4. Tipus d'ajudes i subvencions
  
a) Les subvencions que concedirà la Conselleria d'Ocupació, Indústria i Comerç, en relació amb les iniciatives locals d'ocupació, són les següents:
  
- Subvenció a la contractació indefinida. Quan la posada en funcionament d'una empresa, qualificada com a iniciativa local d'ocupació, en els termes previstos en l'article 1 de la present ordre, comporte la creació de llocs de treball mitjançant la contractació amb caràcter indefinit i a temps complet de desocupats, tindran dret a percebre, per cada treballador contractat per temps indefinit, una subvenció de 700.000 pessetes o la part proporcional, si l'ocupació fixa ho és a temps parcial, sempre que la contractació tinga lloc dins de l'exercici pressupostari en el qual se sol·licita la subvenció.
  
- Subvenció financera. Subvencions financeres per a la reducció dels interessos de crèdits per a inversions, destinats a la constitució d'empreses qualificades com a iniciatives locals d'ocupació.
  
Esta subvenció serà l'equivalent a la reducció fins a 6 punts de l'interés fixat per l'entitat de crèdit pública o privada que concedisca el préstec al sol·licitant, pagadora d'una sola vegada. Esta subvenció tindrà com a límit la quantia de 700.000 pessetes per lloc de treball estable creat. Els préstecs, per a ser subvencionats, hauran de ser concedits per entitats que tinguen subscrit un conveni, amb esta finalitat, amb la Conselleria d'Ocupació, Indústria i Comerç. Els préstecs no poden ser cancel·lats durant el primer any de vida. Si es fera així, el prestatari estarà obligat a reintegrar a la Tresoreria de la Generalitat Valenciana la totalitat de les subvencions percebudes. Si l'amortització anticipada es produïra una vegada transcorregut el dit període, el reintegrament ho serà de la part de subvenció financera no meritada.
  
- Suport a la funció gerencial per a la instal·lació de l'empresa. Per a l'acompanyament en la instal·lació de l'empresa, a fi de garantir la creació i el manteniment de llocs de treball, la Conselleria d'Ocupació, Indústria i Comerç podrà finançar el suport a les funcions gerencials del promotor del projecte empresarial en una quantia igual al 75 per 100 del cost total, sense que excedisca de 500.000 pessetes per projecte, qualificat com a iniciativa local d'ocupació. El dit suport podrà revestir formes de tutoria o acompanyament formatiu.
  
- Totes estes accions hauran de formalitzar-se en l'exercici en què se sol·licita la subvenció.
  
b) La subvenció que concedirà la Conselleria d'Ocupació, Indústria i Comerç, en relació amb els agents d'ocupació i desenrotllament local, es destinarà a finançar-ne la contractació a temps complet per les corporacions locals, en quantia equivalent al 75 per 100 dels costos salarials totals, inclosa la cotització empresarial a la Seguretat Social per tots els conceptes, fins a un límit màxim de 2.000.000 de pessetes anuals per agent. La contractació haurà de formalitzar-se en l'exercici en què se sol·licita la subvenció.
  
D'acord amb els resultats obtinguts en la creació d'iniciatives locals d'ocupació, podrà ser prorrogada la contractació, a efectes de finançament per la Conselleria d'Ocupació, Indústria i Comerç, durant un o dos exercicis pressupostaris més.
  
Article 5. Procediment de sol·licitud, concessió i pagament d'ajudes i subvencions públiques
  
1. Les sol·licituds per a l'obtenció de les ajudes regulades en la present ordre a iniciatives locals d'ocupació, ja qualificades per la Conselleria d'Ocupació, Indústria i Comerç, hauran d'adreçar-se a la Direcció General d'Ocupació i Economia Social i es presentaran en l'imprés normalitzat en les corresponents àrees territorials de Treball o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyades de la documentació que s'indica a continuació:
  
a) Escriptura de constitució de la societat o acreditació d'alta en l'Impost d'Activitats Econòmiques, en el cas que es tracte d'empresari individual.
  
b) Sol·licitud de les següents ajudes i subvencions:
  
- Subvenció a la contractació indefinida.
  
- Subvenció financera.
  
- Suport a la funció gerencial per a la instal·lació de l'empresa.
  
En la sol·licitud de la subvenció a la contractació d'agents d'ocupació i desenrotllament local, l'entitat contractant haurà d'especificar la quantia del cost de la contractació.
  
c) Si és procedent, documentació acreditativa que el sol·licitant està al corrent en el compliment de les obligacions tributàries i davant la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, la validesa de la qual haurà d'estendre's a la data d'atorgament de la subvenció.
  
d) Dades de domiciliació bancària segons model facilitat a l'efecte (fitxa de manteniment de tercers), excepte si s'han presentat amb anterioritat davant de la Conselleria d'Ocupació, Indústria i Comerç i no han experimentat variació.
  
2. Quan l'entitat local vulga sol·licitar la subvenció per a prorrogar el contracte d'un agent d'ocupació i desenrotllament local, haurà de presentar la memòria de les activitats realitzades i el grau de compliment dels objectius previstos, durant els onze mesos anteriors, amb la finalitat de poder avaluar-los.
  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
  
4. El conseller d'Ocupació, Indústria i Comerç, tenint en compte les disponibilitats pressupostàries, dictarà resolució motivada, concedint o denegant els beneficis sol·licitats. La resolució es notificarà al beneficiari en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini màxim per a la resolució del procediment serà de tres mesos, des de la data de la sol·licitud de subvencions i ajudes. Transcorregut el termini esmentat anteriorment, sense que s'hi haja dictat resolució expressa, la sol·licitud es podrà entendre desestimada en els termes previstos en els articles 43 i 44 de la Llei 30/1992.
  
6. Contra les resolucions a què es referixen els paràgrafs anteriors podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.
  
7. El pagament de la subvenció quedarà condicionat a la presentació de la documentació, segons les distintes modalitats d'ajudes, que a continuació s'indiquen:
  
a) Subvencions i ajudes a iniciatives locals d'ocupació:
  
1) Subvenció a la contractació indefinida:
  
- Contractes de treball formalitzats.
  
- Altes en la Seguretat Social dels treballadors contractats.
  
2) Subvenció financera:
  
- Còpia, compulsada per l'administració, del contracte de préstec.
  
- Contractes de treball formalitzats.
  
- Altes en la Seguretat Social dels treballadors contractats.
  
3) Suport a la funció gerencial per a la instal·lació de l'empresa:
  
- Certificat del servici prestat, expedit per l'entitat corresponent.
  
- Factura o factures acreditatives del cost del dit servici.
  
Quan concórreguen sol·licituds de diverses ajudes o subvencions, només caldrà presentar una sola vegada aquelles acreditacions exposades per a cada ajuda o subvenció.
  
b) Subvenció per a la contractació d'agents d'ocupació i desenrotllament local:
  
- Contracte de treball formalitzat.
  
- Alta en la Seguretat Social.
  
L'abonament d'esta subvenció, per la contractació d'agents d'ocupació i desenrotllament local, es realitzarà de la següent forma:
  
- El 50 per 100 de la quantia, en els termes a què es referix l'article 4.b), al moment de la presentació del contracte de treball formalitzat i l'informe d'alta en la Seguretat Social.
  
- El 50 per 100 restant, al moment de la justificació de la despesa corresponent a l'avançament del 50 per 100, de la mateixa manera que s'indica en l'article 6.3.
  
Article 6. Seguiment i control de les subvencions i ajudes públiques
  
1. Seguiment de les subvencions a la contractació indefinida.
  
Les empreses beneficiàries, a fi de garantir el manteniment de la plantilla de treballadors fixos, hauran de presentar en els quinze dies següents a aquell en què es complisquen els dotze, vint-i-quatre i trenta-sis mesos, des de la data de concessió de la subvenció, una relació de la variació d'altes i baixes dels seus treballadors.
  
Quan en el dit termini es produïsca el cessament d'algun treballador, l'empresa beneficiària està obligada a cobrir la vacant en el termini d'un mes, mitjançant un contracte per temps indefinit i, almenys, en jornada igual a la del contracte extingit, havent de reunir el nou treballador contractat els requisits establits en esta disposició.
  
2. Seguiment de la subvenció financera.
  
El beneficiari de la subvenció acreditarà, mitjançant factures, escriptures públiques o contractes, la realització en la totalitat del pla d'inversions previst en la concessió de la subvenció, aportant memòria anual explicativa fins a la terminació del mencionat pla.
  
3. Seguiment de les ajudes per a agents d'ocupació i desenrotllament local.
  
Transcorreguts dos mesos des de l'acabament del període inicial previst (anual) i de les pròrrogues, si és procedent, les corporacions locals presentaran les nòmines i TC-2, justificatius de la contractació realitzada.
  
D'altra banda, semestralment hauran de presentar memòria de les activitats realitzades.
  
4. Minoració i resolució de les subvencions concedides.
  
a) L'incompliment de les obligacions, les condicions i els terminis establits en la present ordre i en la resolució i concessió amb posterioritat a la presentació de la sol·licitud d'altres ajudes públiques que en conjunt excedisquen dels límits establits, podrà donar lloc a la minoració de la subvenció concedida.
  
b) L'incompliment per part del beneficiari de qualsevol dels requisits, les condicions i la resta de circumstàncies que originaren l'atorgament de la subvenció, la variació de la finalitat de l'actuació o la falta de justificació, donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
5. Control. Els beneficiaris de les subvencions i ajudes queden obligats a les actuacions de comprovació de la Direcció General d'Ocupació i Economia Social, que podrà utilitzar tots els mitjans que estiguen a la disposició de la Conselleria d'Ocupació, Indústria i Comerç, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social, al control financer que realitze la Intervenció General, i si és procedent, dels òrgans competents del Fons Social Europeu en relació amb les subvencions concedides.
  
Disposicions addicionals
  
Primera
  
En allò que no s'ha regulat expressament en esta ordre caldrà ajustar-se al que s'ha disposat en l'Ordre del Ministeri de Treball i Seguretat Social de 12 d'abril de 1994 (BOE de 4 de maig), per la qual es regulen les iniciatives locals d'ocupació i els agents d'ocupació i desenrotllament local i s'establixen les bases reguladores de la concessió de subvencions i ajudes a les dites iniciatives i a la contractació dels indicats agents, o altres disposicions que la modifiquen o la despleguen.
  
Segona
  
Per a l'exercici 1999 i de conformitat amb allò que s'ha establit en la Llei 11/1998, de 29 de desembre, de la Generalitat Valenciana, de Pressupostos per a l'exercici 1999, les ajudes previstes en l'article 4 a) de la present ordre es finançaran a càrrec de la secció 11, programa 322.10, línia 424/000/99, codi comptable 2942, per un import global màxim de 237.281.337 pessetes. Les ajudes previstes en l'article 4 b) es finançaran a càrrec de la mateixa secció, programa i línia, per un import global màxim de 319.748.480 pessetes, de les quals 730.012.174 pessetes s'abonaran a càrrec del pressupost vigent i 349.723.422 pessetes a càrrec del pressupost de l'any 2000. El pagament d'esta última anualitat queda subordinat a l'existència de crèdit adequat i suficient en els pressupostos de la Generalitat Valenciana per al dit exercici.
  
La concessió de les ajudes previstes en esta ordre en futurs exercicis estarà condicionada a l'existència de crèdit adequat i suficient per a això en els Pressuposts de la Generalitat Valenciana per a cada exercici econòmic.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisquen les corresponents lleis de pressupostos de la Generalitat Valenciana, per ordre de la Conselleria d'Ocupació, Indústria i Comerç anualment es faran públics les línies de crèdit i l'import global màxim destinat a la concessió de les ajudes previstes en la present disposició.
  
En esta ordre i als efectes d'una adequada informació als possibles beneficiaris, es farà referència expressa a la normativa vigent reguladora de la concessió de les ajudes, i es podrà així mateix determinar aquells punts d'interés per a l'administrat, com ara terminis de presentació de sol·licituds, i servir de via d'actualització o adaptació de la normativa vigent a les circumstàncies concurrents en l'exercici econòmic.
  
Tercera
  
En el cas que els documents exigits que s'han d'adjuntar a la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què es referix el document.
  
Disposició transitòria
  
La present ordre serà d'aplicació a les sol·licituds presentades a partir d'1 de gener de 1999 i per a actuacions realitzades a partir de la dita data, d'acord amb l'Ordre de 12 d'abril de 1994 esmentada.
  
Disposicions finals
  
Primera
  
S'autoritza el director general d'Ocupació i Economia Social perquè dicte les disposicions i adopte les mesures que considere oportunes per al desenrotllament i l'aplicació d'allò que s'ha disposat en la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 3 de maig de 1999
  
El conseller d'Ocupació, Indústria i Comerç


Còpia Permalink ELI